**Să știe marinarii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ți-aș desena pe fiecare gleznă

O inimă străpunsă de-o săgeată,

Cerneala-i verde crud amestecată

Cu roșu-aprins să strălucească-n beznă,

Să știe marinarii de oriunde

Că portul cu sirene nu e dană

Să acosteze pentru o codană

Și să primească rest la trei secunde.

Ți-aș desena în palma dreapt-o hartă

Și te-aș ruga s-o ții mereu închisă,

Să scrii pe ea intrarea interzisă,

Doar mie să-mi arăți drumul spre poartă.

- Credeam c-ai înțeles că-ți aparține

Cetatea sufletului meu, iubite,

Frivolitatea dulcilor ispite

Nu vreau s-o gust. Am numai pentru tine

Un port pe țărmul căruia se sparge,

Nebun de dor, un val de pasiune,

Nimeni ca tine nu mi-a spus: „Minune,

Hai să legăm cu vise de catarge

Vele brodate cu lumini astrale

Și împreună să străbatem cerul.”

Doar tu în viața mea, corăbierul,

Iar gândurile mele-s ale tale!

Ioan Grigoraș Liliana Trif